ཞོ་ཁའི་ཁ་ནས་འཇང་ལའི་ཁོག་གི་ཨོ་རྒྱན་དབུ་མནབ་བར་དུ་སྐར་མ་ལྔ་བཅུའི་དུས་ཡུན་གྱིས་བསླེབས་སོང་།ཞོ་ཁའི་ལ་རྩེ་ནས་ཕྱོགས་བཞིར་རྒྱང་བལྟ་བྱས་ཚེ་ཨ་མྱེས་དར་རྒྱལ་དང་དཔལ་མཁར་རི་བོ་སོགས་གནས་རི་གྲགས་ཅན་མང་པོར་རྒྱང་མཇལ་ཐུབ་ལ།རྒན་གྱའི་གཞོང་ལ་ཕྱིར་མིག་ཅིག་བལྟས་ཙ་ན།རྒན་གྱའི་གཞོང་ནི་ལག་མཐིལ་ལ་བླངས་པ་ལྟར་འདུགཐག་རིང་གི་གནས་སུ་རི་བོ་སྦལ་རྒྱལ་མགོ་ལེབ་ནི་བརྗིད་ཆགས་ངང་ཡོད་པར་མ་ཟད་དེ་དང་མི་རིང་བའི་གནས་སུ་བསང་གི་ཁྱུང་རྩེ་ཞེས་པའི་རི་བོ་རྩེ་མོ་མཐོ་ལ་ཕྲ་བ་ཞིག་ཡོད།དེ་ནི་ཐག་རིང་ནས་བལྟས་ན་བྱ་རྒྱལ་ཁྱུང་གི་གཤོག་ཟུང་བརྐྱངས་པ་དང་གཉིས་སུ་མེད།བསང་ཁོག་དང་མདོ་བ་ཕྱོགས་ཀྱི་ངག་རྒྱུན་དུ་ཁྱུང་རྩེ་དང་སྦལ་རྒྱལ་མགོ་ལེབ་གཉིས་ཀྱིས་སྲིབ་ལུང་ཨ་མ་ཁྲ་ཟེའུ་མ་ཟེར་བའི་མོ་རི་ཞིག་བརྩད་དེ་སྦལ་རྒྱལ་མགོ་ལེབ་ཀྱིས་གྲི་གཡུགས་ནས་ཁྱུང་རྩེའི་ཁ་ཤོ་བའི་གཏམ་རྒྱུད་ཅིག་ཡོད་ལ།དེ་ནས་བཟུང་རི་བོ་དེ་ལ་ཁྱུང་རྩེ་ཁ་ཤོ་ཞེས་སུ་འབོད་པར་གྲགས།ཞོ་ཁའི་ལ་རྩེ་ནས་ཐུར་དུ་བབས་ནས་ཕ་མའི་དྲིན་ལན་འཇལ་སའི་གཡང་གཟར་གྱི་ཐུར་ལམ་ཅིག་བརྒྱུད་པ་ཡིན།དཀན་གཟར་འདིར་ངག་ཀྱལ་སྤངས་ཏེ་དྲིན་ཆེན་ཕ་མའི་བཀའ་དྲིན་སྙིང་ལ་བཅངས་ནས་དྲིན་གཟོའི་བསམ་པ་དང་བཅས་མ་ཎི་དབྱངས་སུ་གྱེར་ནས་འགྲོ་དགོས།སྔོན་གྱི་དུས་སུ་འདི་ནས་རྐྱང་ཕྱག་འཚལ་ཏེ་ཕེབས་པ་ཡང་ཡོད་པར་གྲགས།རི་སྐེད་དུ་ཁྲོ་བོ་སྨེ་བརྩེགས་དང་དེའི་གྲིབ་སེལ་ཆུ་ཡོད།གྲིབ་ཆུས་ངག་ཐུན་ཕུད་ནས་ཐུར་ལ་བབས་ན་བདེ་མཆོག་དང་གསང་འདུས་རང་བྱོན་གྱི་ཕ་བོང་གཉིས་ཡོད།དེ་ནས་མཁའ་འགྲོའི་བྲོ་ར།མཁའ་འགྲོའི་བརྡ་ཡིག་རང་བྱོན།སེངྒེའི་སྒྲ།མཁའ་སྤྱོད་མའི་གནས་སྒོ་མ་ཕྱེ་བ་ཞིགརྣམ་སྲས།ཆོས་རྒྱལ།ལྷ་མོའི་ཚེས་གཏོར།མགོན་པོ།དུས་འཁོར་རྩ་སྔགས་སོགས་རང་བྱོན་སྣ་ཚོགས་གསལ།དེ་ནས་རི་རྐེད་ཀྱི་ཁེར་ལམ་བརྒྱུད་ནས་སོང་ན་ལམ་ཞོལ་གྱི་ཤུག་གསེབ་ཏུ་གེ་སར་རྟ་ཕུར་དང་ལམ་ཟུར་གྱི་བྲག་ངོས་སུ་ཉི་ཟླ་རང་བྱོན་ཡོད།ལུང་མདོའི་སྲིབ་ངོས་སུ་འཇང་ལའི་གཏེར་ས་ཅེས་པ་ཞིག་ཡོད།ངག་རྒྱུན་དུ་གཏེར་ས་འདི་ནི་རྒན་གྱའི་པཎྚིཏས་ངོས་འཛིན་གནང་བར་སྨྲ་བའང་ཡོད།གཏེར་ས་འདིའི་བྱང་གི་ཁ་གཏད་དུ་རྫ་མོ་ཁྲ་ལེབ་ཅེས་པའི་རྫ་རི་མཐོ་ལ་བརྗིད་པ་ཞིག་ཡོད།རྫ་རི་དེའི་ངོས་སུ་རྡོ་ཕ་བོང་མང་བོ་ཁྲ་ལམ་མེར་འདུག་ལ་ཐག་རིང་ནས་བལྟས་ན་སྟོང་ལུག་མང་བོ་རྩྭ་ལ་བཀྲམ་པ་དང་གཉིས་སུ་མ་མཆིས།ས་གཏེར་འབུལ་སྐབས་སུ་གཏེར་ཁུག་གི་མདུན་རྫ་མོ་ཁྲ་ལེབ་ལ་གཏོད་དགོས་ལ་རྟེན་འབྲེལ་འདི་ཡི་མཐུས་རྒན་གྱར་ལུག་མང་པར་བཤད།འཇང་ལའི་ཁོག་གི་ཆུའི་ཕ་རོལ་ཏུ་ཨོ་རྒྱན་རིན་པོ་ཆེའི་དབུ་ཞྭ་རང་བྱོན་ཡོད།དེའི་འོག་ཏུ་འཛུལ་ཚེ་སྡིག་སྒྲིབ་འདག་ཅིང་སྡིག་ཆེན་རྣམས་ཐར་དཀའ་བར་གྲགས།དེའི་ཡར་ཕྱོགས་སུ་མཁའ་འགྲོའི་བྲོ་ར་ཡོད།འཇང་ལ་གོང་མའི་ལུང་མདོར་གླང་ཆེན་ལྕི་བ་དང་།གཡས་ཀྱི་རི་ངོས་སུ་ཚེ་བུམ་ཁ་རྒྱན་དང་བཅས་པའི་རང་བྱོན་ཡོད།འཇང་ལ་གོང་མའི་ལ་མགོར་ཚེ་ཆུ་དང་ཡར་ཕྱོགས་སུ་བཀའ་བསྟན་རང་བྱོན་ཏེ་བྲག་ཆོས་རྩིག་ཅེས་པ་ཡོད།